ปั้นสินเชื่อรถทะลุแสนล.
ถ่ายภาพออนไลน์อนุมัติเงินกู้ไทยพาณิชย์รอขึ้นเบอร์1ลีสซิง
7 ก.ย. 2554

ถ่ายภาพออนไลน์อนุมัติเงินกู้ไทยพาณิชย์รอขึ้นเบอร์1ลีสซิง
ไทยพาณิชย์ไฮเทคพึ่งโทรศัพท์บีบีอัดสินเชื่อจำนำรถผ่านสาขา หวังปี 2558 เป็นเจ้าตลาดเช่าซื้อ 
นายณรงค์ ศรีจักรินทร์ ผู้ช่วยผู้จัดการใหญ่อาวุโส สายธุรกิจสินเชื่อรถยนต์ ธนาคารไทยพาณิชย์ เปิดเผยว่า หลังจากที่ธนาคารได้ปรับกลยุทธ์ในการอนุมัติสินเชื่อจำนำทะเบียนรถ หรือ “สินเชื่อเงินสด รถจ่ายให้” ใหม่ โดยนำเทคโนโลยีของโทรศัพท์บีบีเข้ามาช่วย ด้วยการให้สาขา 1,000 แห่งทั่วประเทศ ถ่ายสภาพรถที่มาขอสินเชื่อแล้วส่งออนไลน์มาให้ส่วนกลางประเมินราคา ตั้งแต่เดือน มิ.ย.ที่ผ่านมา ทำให้ปัจจุบันปล่อยสินเชื่อได้ถึงเดือนละ 4,000 คัน จากเดิมแค่เดือนละ 200-300 คันเท่านั้น 
นายณรงค์ กล่าวว่า ธนาคารตั้งเป้าปล่อยสินเชื่อรถยนต์โดยรวมในปีนี้ที่ 1.2 แสนล้านบาท เติบโต 43% แบ่งเป็นรถป้ายแดง 9.5 หมื่นล้านบาท รถมือสอง 1.5 หมื่นล้านบาท และจำนำทะเบียนรถ 1 หมื่นล้านบาท แต่หากเป็นสินเชื่อใหม่อยู่ที่ 7.5 หมื่นล้านบาท เติบโต 50% โดยมีหนี้ที่ไม่ก่อให้เกิดรายได้ 0.9% จากเป้าที่ตั้งไว้ 11.1%
นายณรงค์ กล่าวว่า ธนาคารยังตั้งเป้าขึ้นเป็นที่ 1 ให้ได้ภายในปี 2558 ด้วยยอดสินเชื่อรวม 3 แสนล้านบาท ซึ่งธนาคารยังมีแผนให้บริการสินเชื่อรถยนต์อีกหลายประเภทสัดส่วนรถป้ายแดง 70% และรถเก่า 30% แต่ปีหน้าตั้งเป้ารถป้ายแดง 60% และรถเก่า 40%
หนี้ที่ไม่ก่อให้เกิดรายได้หรือเอ็นพีแอล 0.9% จากเป้าที่ตั้งไว้ไม่ให้เกิน 11.1%โดยคาดว่าในปี 2555 สินเชื่อรวมจะเพิ่มเป็น 1.7-1.8 แสนล้านบาท
“หลังจากเราเริ่มปล่อยสินเชื่อเงินสด รถจ่ายให้มาได้ปีกว่าก็ยังปล่อยสินเชื่อได้น้อยมาก และก็มาจากสาขาในกรุงเทพฯ เท่านั้น เพราะต้องส่งพนักงานที่เชี่ยวชาญเข้าไปตีราคารถ เนื่องจากพนักงานตามสาขาไม่เชี่ยวชาญด้านนี้ แต่หลังจากเปลี่ยนแผนใหม่ให้พนักงานถ่ายรูปรถในจุดที่สำคัญ 14-15 จุด ส่งออนไลน์ผ่านมือถือบีบีมาให้ส่วนกลางตีราคา ก็ปล่อยสินเชื่อนี้ได้มากขึ้นและแก้ปัญหาได้” นายณรงค์ กล่าว
นายณรงค์ กล่าวว่า ตลาดสินเชื่อจำนำทะเบียนรถยังมีขนาดใหญ่มาก ธนาคารจึงไม่กังวลเรื่องการแข่งขัน ซึ่งปัจจุบันธนาคารมีสัดส่วนลูกค้าในต่างจังหวัด 60% และกรุงเทพฯ 40% ขณะที่คู่แข่งมีสาขาในต่างจังหวัดอยู่น้อย โดยปัจจุบันปล่อยสินเชื่อจำนำทะเบียนรถได้แล้ว 6,000 ล้านบาท และคาดว่าสิ้นปีนี้จะเพิ่มเป็น 1 หมื่นล้านบาท ซึ่งเป็นสินเชื่อที่ให้ผลตอบแทนมากที่สุด โดยดอกเบี้ยจำนำทะเบียนปัจจุบันอยู่ที่ 3% รถป้ายแดงอยู่ที่ 2.8% แต่คาดว่าปลายปีคงปรับเพิ่มเป็น 3%
อย่างไรก็ตาม ประมาณกลางปี 2556 ธนาคารตั้งเป้ามีส่วนแบ่งการตลาดให้ได้ประมาณ 30% จากปัจจุบันมีส่วนแบ่งอยู่ที่ 10% ใกล้เคียงกับคู่แข่งรายอื่น ขณะที่เจ้าตลาดมีส่วนแบ่งตลาดอยู่ถึง 40-50% จากยอดมูลค่าสินเชื่อจำนำทะเบียนรถปัจจุบัน 4 หมื่นล้านบาท คาดว่าสิ้นปีนี้จะเพิ่มเป็น 6 หมื่นล้านบาท และสิ้นปี 2555 จะเพิ่มเป็น 1 แสนล้านบาท